Көшірме



Iс № 2-1453-15

# Ш Е Ш І М

# Қазақстан Республикасы атынан

3 желтоқсан 2015 жыл Сарыкемер ауылы

Жамбыл облысы Байзақ аудандық соты құрамында: төрағалық етуші судья А.С.Назаркулов, хатшылықта Ж.С.Заурбекова отырып, Байзақ ауданының прокурорының орынбасары Ж.Кушековтың, талап қоюшы Г.З.Ибраимованың, жауапкерлер М.О.Ибраимованың, Ш.О.Ибраимованың, Н.О.Ибрагимовтың қатысуларымен ашық сот мәжілісінде талап қоюшы Ибраимова Гульдар Загировнаның жауапкерлер Ибраимова Маншук Орымбаевнаға, Ибраимова Шолпан Орымбаевнаға, Ибраимова Рыскулге, Ибрагимов Нурлан Орымбаевичке берген моральдық зиянды өндіру туралы талап арызы бойынша азаматтық істі қарап,

А Н Ы Қ Т А Д Ы:

Талап қоюшы Г.З.Ибраимова сотқа талап арыз келтіруіне себеп болғаны, жауапкерлер Р.Ибраимова, М.О.Ибраимова, Ш.О.Ибраимова, Н.О.Ибрагимов 35 жыл бойы оның күйеуі Ибраимов Алимбайды бопсалап келген. Жауапкерлер осы уақытқа дейін оның құрылыс заттарын, «Зил» автокөлігін, қойларын, сиырын, ақшасын тонап келген. Сонымен қатар, жауапкерлер М.О.Ибраимова, Ш.О.Ибраимова 17.07.2010 жылы сағат 12.00 шамасында өздерінің үйінде, оны себепсізден себепсіз ұрып-соғып, оған жеңіл дәрежелі дене жарақатын келтіргені үшін олар Байзақ аудандық сотының 08.10.2010 жылғы үкімімен Қазақстан Республикасының Қылмыстық кодексінің 105-бабымен кінәлі деп танылып, оларға жаза ретінде 180 сағатқа қоғамдық жұмыстарға тарту жазасы тағайындалған.

№724 санды 18 шілде 2010 жылғы сот-медициналық сараптамасының қорытындысына сай, Г.З.Ибраимованың денсаулығына жеңіл дәрежедегі дене жарақаты келтірілген.

Жауапкерлер Р.Ибраимованың, М.О.Ибраимованың, Ш.О.Ибраимованың, Н.О.Ибрагимовтың оған қарсы жасаған іс-әрекетінің салдарынан ол қатты жан күйзелісінде болған, жан азабы мен тән азабын бастан кешірген. Жауапкердің оған жасаған заңсыз іс-әрекетінің салдарынан ол моральдық зардап тартып отыр. Осыған байланысты талап қоюшы Г.З.Ибраимова соттан өзінің пайдасына жауапкерлер Р.Ибраимовадан, М.О.Ибраимовадан, Ш.О.Ибраимовадан, Н.О.Ибрагимовтан 20 000 000 теңге көлемінде келтірілген моральдық зиянды өндіріп беруді сұрайды.

Сотта талап қоюшы Г.З.Ибраимова талап арызын толық қолдап, оны қанағаттандыруды сұрады.

Сотта жауапкерлер М.О.Ибраимова, Ш.О.Ибраимова талап арызды толық мойындамай, олар талап арызбен келіспейтінін, талап қоюшы Г.З.Ибраимованың денсаулығына жеңіл дәрежеде дене жарақатын келтіргені үшін олар Байзақ аудандық сотымен қылмыстық жауапкершілікке тартылғанын, сонымен қатар, талап арызындағы басқа мән-жайлар орын алмағаны туралы түсінік беріп, талап арызды қанағаттандырусыз қалдыруды сұрады.

Сотта жауапкер Н.О.Ибрагимов талап арызды толық мойындамай, ол талап арызбен келіспейтіні туралы түсінік беріп, талап арызды қанағаттандырусыз қалдыруды сұрады.

Сотқа жауапкер Р.Ибраимова соттың болатын орны мен уақыты туралы тиісті түрде хабардар бола тұра бірнеше рет келмеді. Сондықтан, сот ҚР АІЖК-нің 187 бабының 4 бөлігіне сай оның келмеу себебін дәлелсіз деп танып, істі оның қатысуынсыз қарауды мүмкін деп есептейді.

Сот тараптардың түсініктерін тыңдап, iс құжаттарды зерттеп, талап арыз төмендегі жағдайларға байланысты ішінара қанағаттандырылуға жатады деген тұжырымға келеді.

ҚР АК-нің 951 бабына сай, моральдық зиян – жеке тұлғалардың өзіндік мүліктік емес игіліктері мен құқықтарының бұзылуы, кемсітілуі немесе олардан айырылуы, соның ішінде жәбірленушінің өзіне қарсы құқық бұзушылықтың жасалуы салдарынан басынан кешірген (төзімін тауысқан, уайымға салған) жан азабы немесе тән азабы (қорлау, ызаландыру, қысым жасау, ашуландыру, ұялту, түңілту, тән қиналуы, залал шегу, қолайсыз жағдайда қалу және т.б). Моральдық зиянды зиян келтірушінің кінәсі болған кезде зиян келтіруші өтейді.

Сот отырысында М.О.Ибраимоваға, Ш.О.Ибраимоваға қатысты қылмыстық істің құжаттары зерделенді. Байзақ аудандық сотының 08.10.2010 жылғы үкімімен М.О.Ибраимова, Ш.О.Ибраимова Қазақстан Республикасының Қылмыстық кодексінің 105-бабымен кінәлі деп танылып, оларға жаза ретінде 180 сағатқа қоғамдық жұмыстарға тарту жазасы тағайындалған. Бұл мән-жайларды сотта жауапкерлер М.О.Ибраимова, Ш.О.Ибраимова растады. Ал жауапкерлер Р.Ибраимовамен Н.О.Ибрагимов талап қоюшы Г.З.Ибраимованың денсаулығына зиян келтіретін іс-әрекеттер жасамаған.

ҚР АІЖК-нің 65 бабына сай, әр тарап өзінің талаптарының және қарсылықтарының негізі ретінде сілтеме жасайтын мән-жайларды дәлелдеуі тиіс. Атап айтқанда, талап қоюшы Г.З.Ибраимова өзіне жауапкерлер Р.Ибраимовамен Н.О.Ибрагимовтың іс-әрекетінің салдарынан моральдық зиян келгенін сотта дәлелдей алмады.

Сонымен қатар, талап қоюшы Г.З.Ибраимованың жауапкерлер Р.Ибраимовадан, М.О.Ибраимовадан, Ш.О.Ибраимовадан, Н.О.Ибрагимовтан құрылыс заттарын, «Зил» автокөлігін, қойларын, сиырын, ақшасын тонау салдарынан келтірілген моральдық зиянды өндіру туралы талап арызы қанағаттандырусыз қалдырылуға жатады. ҚР АК-нің 951 бабының 4 бөлігіне сәйкес, заң актілерінде көзделген жағдайларды қоспағанда, азаматтық мүліктік құқықтарын бұзатын әрекеттер (әрекетсіздік) арқылы келтірілген моральдық зиян өтелуге жатпайды. Азаматтардың мүліктік құқықтарын қорғау туралы талап арызбен қайырулары моральдық зиянды өндіру туралы талап арыз беруге туындатпайды. Қазақстан Республикасы Жоғарғы сотының «Соттардың моральдық зиянды өтеу туралы заңнаманы қолдану туралы» 2001 жылғы 21 маусымдағы № 3 нормативтік қаулысының 13 тармағына сай, жеке тұлғалардың мүліктік құқықтарының бұзылуы моральдық зиянға ақшалай нысанда өтем жасау мүмкіндігін теріске шығаратынын, атап айтқанда: мүлікті иеленуге, пайдалануға және басқаруға байланысты құқықтарды; құқықтық қатынастарға қатысушылар арасында пайда болатын мүліктік талаптар.

Сондықтан, талап қоюшы Г.З.Ибраимованың жауапкерлер Р.Ибраимоваға, М.О.Ибраимоваға, Ш.О.Ибраимоваға, Н.О.Ибрагимовке берген құрылыс заттарын, «Зил» автокөлігін, қойларын, сиырын, ақшасынтонау салдарынан келтірілгенморальдық зиянды өндіру туралы талап арызы қанағаттандырусыз қалдырылуға жатады.

ҚР АК-нің 952 бабының талаптарына сай, моральдық зиян ақшалай нысанда өтеледі. Моральдық зиянның мөлшерін анықтаған кезде жәбірленушінің ізгілік қасиетіне келтірілген адамгершілік залалдың ауырлығын субъективті түрде бағалау да, сондай-ақ жәбірленушінің жан азабы мен тән азабының дәрежесін дәлелдейтін объективті деректер де: қол сұғу объектісі болған игіліктер (өмір, денсаулық) өмірлік маңыздылығы; құқық бұзушылық зардаптарының ауырлығы; жәбірленушінің өмір сүру жағдайлары (денсаулық жағдайы), өзге де назар аударуға тұратын мән-жайлар ескеріледі.

«Соттардың моральдық зиянды өтеу туралы заңнаманы қолдану туралы» Қазақстан Республикасы Жоғарғы Сотының 2001 жылғы 21 маусымдағы № 3 нормативтік қаулысының 6 бөлігіне сай, мүліктік зиянға ақшалай нысанда өтем жасау мөлшері, егер оның мөлшерін анықтау кезінде сот азаматтың мүліктік емес өзіндік құқықтарының бұзылуына байланысты барлық нақтылы мән-жайларды анықтаса және сот анықтаған өтем мөлшері талапкер мәлімдеген талаптардың тиісті мөлшерде қанағаттандырылуы туралы негізді тұжырым жасауға мүмкіндік берсе, ол әділ әрі жеткілікті мөлшерде жасалды деп есептеу қажет.

Моральдық зиянның мөлшерін анықтаған кезде, сот жауапкерлер М.О.Ибраимованың, Ш.О.Ибраимованың талап қоюшы Г.З.Ибраимованы ұрғаны салдарынан, оның денсаулығына жеңіл түрде дене жарақаты келген, және ізгілік қасиетіне келтірілген адамгершілік залалдың ауырлығын ескереді.

Жоғарыдағылардың негізінде, сот жауапкерлер М.О.Ибраимовадан, Ш.О.Ибраимовадан ортақ талап қоюшы Г.З.Ибраимованың пайдасына 50 000 теңге көлемінде моральдық залал өндірілуге жатады деп есептейді.

ҚР АІЖК-нің 110 бабының 1 бөлігіне сай, жауапкерлер М.О.Ибраимовадан, Ш.О.Ибраимовадан талап қоюшы Г.З.Ибраимованың пайдасына 991 теңге төленген мемлекеттік баж ақшасы өндірілуге жатады.

ҚР АІЖК-нің 217 - 221 баптарын басшылыққа алып, сот

Ш Е Ш І М Е Т Т І:

Талап арыз ішінара қанағаттандырылсын.

Жауапкерлер Ибраимова Маншук Орымбаевнадан, Ибраимова Шолпан Орымбаевнадан ортақ талап қоюшы Ибраимова Гульдар Загировнаның пайдасына 50 000 (елу мың) теңге көлемінде моральдық зиян өндірілсін.

Талап қоюшы Ибраимова Гульдар Загировнаның жауапкерлер Ибраимова Рыскулге, Ибрагимов Нурлан Орымбаевичке берген моральдық зиянды өндіру туралы талап арызы қанағаттандырусыз қалдырылсын.

Жауапкерлер Ибраимова Маншук Орымбаевнадан, Ибраимова Шолпан Орымбаевнадан ортақ талап қоюшы Ибраимова Гульдар Загировнаның пайдасына 991 (тоғыз жүз тоқсан бір) теңге төленген мемлекеттік баж өндірілсін.

Шешімге наразы болған жақтар, шешімнің көшірмесін алған күннен бастап 15 күн ішінде Жамбыл облыстық сотының азаматтық және әкімшілік істер жөніндегі сот алқасына Байзақ аудандық соты арқылы шағым немесе наразылық келтіруге құқылы.

Төрағалық етуші судья: А.С.Назаркулов

Көшірме дұрыс:

Судья: А.С.Назаркулов

Шешім заңды күшіне енген жоқ.

Судья: А.С.Назаркулов

Шешім 2015 жылдың « » заңды күшіне енді.

Судья: А.С.Назаркулов